Մարգարիտ Բաբայան

Մարգարիտ Ավետիքի Բաբայան (), հայ դաշնակահարուհի, երգչուհի (մեցցո-սոպրանո), երաժշտագետ, մանկավարժ։

Ավետիք և Սոֆյա Բաբայանների դուստրը։

Կենսագրություն 
Մարգարիտ Բաբայանը ծնվել է Գերմանիայի Գոթա քաղաքում։ 1901-1904 թվականներին սովորել է Թիֆլիսի երաժշտական ուսումնարանում, որտեղ դաշնամուրի դասեր է առել Մ. Իպպոլիտով-Իվանովից, Կ. Ալիխանովից, համերգներ տվել Անդրկովկասի քաղաքներում, առանձին գրքույկով հրատարակել է Վ. Վիլդերի «Լյուդվիգ վան Բեթհովեն» աշխատության հայերեն վերապատումը (1896), աշխատակցել մամուլին։ Ձայնը մշակել է Փարիզում` Պոյին Վիարդոյի և Արտո դը Պադիլլայի մոտ։ 1901 թվականից մեներգեցողություն է դասավանդել Թիֆլիսի երաժշտական ուսումնարանում։ 1904 թվականից ընտանիքով մշտապես բնակվել է Փարիզում, հանդես եկել համերգներով եվրոպական երկրներում։

Երգացանկն ընդգրկել է հին վարպետների, 19-րդ դարի եվրոպական, ռուսական, հայկական դասականների, ինչպես և ժամանակակից կոմպոզիտորների գործերը։ Ունեցել է հարուստ ու ճկուն ձայն, նուրբ և գեղարվեստորեն պարզ կատարում, ստեղծագործության բնույթի և ոճի ճիշտ զգացում։ Կոմիտասի և Արշակ Չոպանյանի հետ հանդես է եկել համերգ-դասախոսություններով։

1911 թվականին Փարիզում հիմնել է մեներգեցողության վարժարան։ 1951 թվականին արժանացել է համաֆրանսիական ստուգատեսի մրցանակին։ Եղել է Կոլոնն-Լամուրյո համերգային ընկերության մենակատար, Ֆրանսիական երգի վարպետների միության և Երաժշտագետների ընկերության անդամ, ֆրանսիական ռադիոյի պաշտոնական մեկնաբան, աշխատակցել է «Լարուս» հանրագիտարանին։

Մտերիմ է եղել Ա. Չոպանյանի, Կոմիտասի հետ, հավաքել վերջինիս ձեռագրերը, հրատարակել որոշ գործեր։

Կոմիտասը Մարգարիտ Բաբայանի հուշերում 
1895 թվականին ծանոթացել է Կոմիտասի հետ, դարձել մերձավոր բարեկամը, 1906 և 1914 թվականներին Փարիզում մասնակցել է նրա համերգներին։ Եռանդուն աջակցել է կոմիտասյան խնամատար հանձնաժողովին։ Հավաքել է Կոմիտասի ձեռագրերը, հրատարակել որոշ գործեր, նրա մասին գրել հոդվածաշար։

Ընտանիք 
 Հայր՝ Ավետիք Բաբայան, հիգիենիստ
 Մայրը՝ Սոֆյա Բաբայան, մանկավարժ
 Քույր՝ Շուշանիկ Բաբայան, դաշնակահարուհի
 Քույր՝ Արմինիա Բաբայան, նկարչուհի

Ծանոթագրություններ

Արտաքին հղումներ 
Կոմիտասի նամակը Մարգարիտ Բաբայանին 1906, 6 դեկտեմբերի, Փարիզ
Կոմիտասի նամակը Մարգարիտ Բաբայանին 1909, Ս. Էջմիածին
Կոմիտասի նամակը Մարգարիտ Բաբայանին 1912, 12 մայիսի, Կ. Պոլիս
Կոմիտասի նամակը Մարգարիտ Բաբայանին 1913, 7 օգոստոսի, Ս. Էջմիածին

Հայ երգչուհիներ

Հայ մեցցո-սոպրանոներ
Հայ երաժշտագետներ
Հայ մանկավարժներ
Հայ դաշնակահարուհիներ